ริระ อิกูตะ
อาชีพ > ศิลปินเดี่ยว (ค.ศ. 2015–ปัจจุบัน)

ใน ค.ศ. 2015 อิกูตะเข้าร่วมคัดเลือกนักแสดงและนักร้องหลายรายการ รวมทั้ง Singin'Japan ซึ่งจัดโดยโซนี่มิวสิกเอ็นเตอร์เทนเมนต์เจแปนซึ่งเธอได้ผ่านเข้ารอบสุดท้าย ใน ค.ศ. 2016 เธอเข้าร่วมในโครงการ The Lesson ซึ่งเป็นโครงการฝึกศิลปินสนับสนุนโดยโซนี่มิวสิกเอนเตอร์เทนเมนต์เจแปน ซึ่งเธอได้ออกผลงานซีดีเดโม 15 โนะโอโมอิ ต่อมาเธอได้เป็นสมาชิกคณะคัฟเวอร์เพลง พลัสโซนิกา [ja] จนถึง ค.ศ. 2021 เธอปรากฏตัวทางโทรทัศน์ครั้งแรกเมื่อเดือนกุมภาพันธ์ ค.ศ. 2018 ในรายการ คงยะทันโจ! องงากุแชมป์ [ja] เธอได้ออกผลงานอีพีจำนวนสองอัลบั้มได้แก่ รีไรส์ เมื่อเดือนเมษายน ค.ศ. 2018 และ จูกบ็อกซ์ [ja] เมื่อเดือนพฤศจิกายน ค.ศ. 2019 ภายใต้ค่ายอิสระ After School ใน ค.ศ. 2020 อิกูตะร้องเพลง "ร็อกเกตทูเดอะมูน" ฉบับภาษาญี่ปุ่นซึ่งเป็นเพลงจบของภาพยนตร์แอนิเมชันแฟนตาซี เนรมิตฝันสู่จันทรา และออกผลงานเพลงใหม่ "ฮิการิ" ประกอบนิทรรศการ อัตตะโคโตะอารุโนะนิ ฮาจิเมะมาชิเตะ โดยเครื่องสำอางคิสมี
วันที่ 9 มีนาคม ค.ศ. 2021 อิกูตะออกผลงาน "อานเซอร์" ประกอบโฆษณาประกันภัยของบริษัทประกันภัยโตเกียวมารีนและนิจิโดไลฟ์อินชัวรันส์ เธอคัฟเวอร์เพลง "สวีตเมมโมรีส์" ของเซโกะ มัตสึดะ ร่วมในอัลบั้มอุทิศครบรอบ 50 ปี คาเซมาจินิสึเรเต็ตเตะ! [ja]' ให้กับทากาชิ มัตสึโมโตะ วันที่ 14 สิงหาคมปีเดียวกันเธอเผยแพร่เพลง "โรมานซ์โนะยากูโซกุ" จากอีพี จูกบ็อกซ์ ใหม่อีกครั้งเพื่อประกอบซีรีส์เรียลลิตี เคียว ซูกินินาริมาชิตะ: ฮิมาวาริ-เฮ็ง [ja]. เธอพากย์เสียงเป็นฮิโระจังในภาพยนตร์แอนิเมชันไซไฟแฟนตาซี เจ้าหญิงแห่งเสียงเพลง นอกจากนี้ใน ค.ศ. 2021 เธอยังเป็นศิลปินร่วมในเพลง "ทาริไนซูกูไน" ของวงฟูจิแฟบริก ในสตูดิโออัลบั้มที่ 11 I Love You [ja] ในเพลง "0X1=เลิฟซอง (ไอโนว์ไอเลิฟยู)" ฉบับภาษาญี่ปุ่นของทีบายทีจากอีพี เคโอติกวันเดอร์แลนด์ ซึ่งเป็นอีพีภาษาญี่ปุ่นอัลบั้มแรกของทีบายทีด้วย และในเพลง "โฮเซกิ" ของเร ในปีเดียวกันเธอยังปรากฏร่วมกับนักร้องญี่ปุ่นอีกสองคนได้แก่มิเลและเอเมในเพลง "โอโมกาเงะ" ทางช่องยูทูบ เดอะเฟิสต์เทก เพื่อโฆษณาหูฟังตัดเสียงรบกวนแบบไร้สาย WF-1000XM4 ของโซนี่
เพลง "สปาร์เคิล" ออกเมื่อวันที่ 17 มกราคม ค.ศ. 2022 เพื่อใช้เป็นเพลงประกอบรายการ เคียว ซูกินินาริมาชิตะ: มิกังเฮ็ง ซตสึเงียวเฮ็ง 2022. ต่อมาในวันที่ 20 มีนาคมปีเดียวกันเธอมีผลงาน "บากะมาจิเมะ" ร่วมกับวงฮิปฮอปครีปปีนัตส์และอายาเซะ ซึ่งเป็นเพลงประกอบการแสดงละครเวที อาโนะโยรุโอะโอโบเอเตรุ ฉลองครบรอบ 55 ปีรายการวิทยุ ออลไนต์นิปปอน และซิงเกิล "เลนส์" ซึ่งเป็นเพลงประกอบละคร จิโซกุคาโนนะโคอิเดซุกะ?: ชิจิโตะโกะโนะเค็กกงโคชิงเคียวกุ [ja] ทางสถานีทีบีเอสทีวีออกเมื่อวันที่ 14 มิถุนายน อิกูตะยังเป็นศิลปินร่วมในเพลง "ฟรี ฟรี ฟรี" ของโตเกียวสกาพาราไดส์ออร์เคสตราซึ่งออกเมื่อวันที่ 27 กรกฎาคม และเขียนเพลง "จัมป์" ประกอบการแข่งขันฟุตบอลโลก 2022 ให้กับฟูจิเทเลวิชัน ซึ่งออกเมื่อวันที่ 20 พฤศจิกายน
เดือนมกราคม ค.ศ. 2023 อิกูตะออกผลงานเพลง "ทัมโปโปะ" ประกอบละคร โอคุ โชกุนหญิงบัลลังก์หลวง ทางช่องเอ็นเอชเค ต่อมาเมื่อวันที่ 8 มีนาคม เธอได้ออกสตูดิโออัลบั้มแรกชื่อ สเกตช์ ซึ่งขึ้นถึงอันดับที่สี่ทางออริคอนอัลบั้มชาร์ตและอันดับที่สองทางบิลบอร์ดเจแปนฮอตอัลบั้ม อิกูตะยังเป็นศิลปินร่วมในซิงเกิล "เซ็งโกฮานาบิ" ของชิอากิ ซาโต ในสตูดิโออัลบั้มที่สาม บัตเทอร์ฟลายเอฟเฟ็กต์ ซึ่งออกเมื่อวันที่ 14 มิถุนายน ต่อมาเธอออกซิงเกิล "พี.เอส." ประกอบภาพยนตร์ อิจิเบียวซากิโนะคาเระ เมื่อวันที่ 7 กรกฎาคม และ "วิท" เมื่อวันที่ 6 ตุลาคม ซึ่งได้รับแรงบันดาลใจจากภาพยนตร์ญี่ปุ่น แอนาล็อก ใน ค.ศ. 2024 อิกูตะได้รับเลือกให้พากย์เป็นคาโดเดะ โคยามะ ตัวละครหลักในภาพยนตร์อนิเมะ Dead Dead Demon's Dededede Destruction และร้องเพลงประกอบภาพยนตร์สองเพลงได้แก่ "เซเซเซเซ็ตไตเซอิกิ" โดยอาโนะและมีอิกูตะเป็นศิลปินรับเชิญ และ "เซชุงโอกะ" โดยอิกูตะและมีอาโนะเป็นศิลปินรับเชิญ เธอยังคัฟเวอร์เพลง "นอสตัลเจีย" ของอิกิโมโนงาการิในอัลบั้มรวม อิกิโมโนงาการิมีตส์ ซึ่งเผยแพร่เมื่อวันที่ 14 กุมภาพันธ์